Áfrýjunardómstóll í Lundúnum komst í dag að þeirri niðurstöðu að framselja skuli Julian Assange, stofnanda WikiLeaks, til Bandaríkjanna. Kristinn Hrafnsson ritstjóri Wikileaks segir að það sé nöturlegt að stríðið í Afganistan sé búið en ekki stríðið gegn Julian Assange.
Neðra dómstig í Bretlandi úrskurðaði í janúar að Assange skyldi ekki framseldur til Bandaríkjanna vegna þess að andlegri heilsu hans hefði hrakað. Í dag féll úrskurður Bandaríkjunum í vil. Kristinn Hrafnsson ritstjóri Wikileaks segir niðurstöðuna í morgun mikil vonbrigði. Hann segir að Bandaríkjastjórn hafi ekki veitt neinar öruggar tryggingar fyrir því að Assange fái réttláta meðferð í Bandaríkjunum.
Það er verið að halda því fram að hann verði ekki vistaður í verstu öryggisfangelsum Bandaríkjanna, það hefur bara ekkert að segja því það er hægt að halda mönnum í einangrun í nánast öllum fangelsum í Bandaríkjunum og það er nokkuð víst að svo verður gert.
Þannig að þau mannréttindasamtök sem hafa skoðað þessar svokölluðu tryggingar hafa komist að þeirri niðurstöðu að þær séu haldlausar og skorað á Bandaríkjastjórn að fella þetta mál niður.
Það er nöturlegt að stríðið sé búið en ekki stríðið gegn Julian Assange, það segir sína sögu. Þetta er hefndaraðgerð, pólitísk hefndaraðgerð. Það er öllum ljóst, þetta er ekki lengur spurning um lagatæknileg atriði.
Kristinn segir að heilsa Assange sé ekki góð. Hann er búinn að vera í gæsluvarðhaldi í tvö ár og þrjá mánuði.
Það eitt og sér er náttúrulega mannréttindabrot af verstu tegund. Hann er í mesta öryggisfangelsi Bretlands sem er kallað Kantanamó-Bay Bretlands. Maður sem er ekki ásakaður um nein ofbeldisbrot, maður sem er einfaldlega að berjast gegn framsali. Það er algjörlega óásættanlegt og algjörlega skammarlegt að þetta skuli vera að gerast í dag í Bretlandi og sérstaklega nöturlegt að þessi niðurstaða komi í dag á mannréttindadegi Sameinuðu Þjóðanna.
Dómstóll í Lundúnum veitti í dag heimild fyrir því að framselja Julian Assange, stofnanda Wikileaks, til Bandaríkjanna. Kristinn Hrafnsson, ritstjóri Wikileaks, er mjög ósáttur við niðurstöðuna og segir þetta mikil vonbrigði. 